title: Vykonávacie nariadenie Komisie (EÚ) 2015/2206 z 30. novembra 2015, ktorým sa mení nariadenie (ES) č. 1238/95, pokiaľ ide o poplatky splatné Úradu Spoločenstva pre odrody rastlín

text:
               1.12.2015

               SK

               Úradný vestník Európskej únie

               L 314/22

         VYKONÁVACIE NARIADENIE KOMISIE (EÚ) 2015/2206
   z 30. novembra 2015,
   ktorým sa mení nariadenie (ES) č. 1238/95, pokiaľ ide o poplatky splatné Úradu Spoločenstva pre odrody rastlín
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (1) (základné nariadenie), a najmä na jeho článok 113,
   po porade so správnou radou Úradu Spoločenstva pre odrody rastlín,
   keďže:

               (1)

               V článku 3 ods. 2 nariadenia Komisie (ES) č. 1238/95 (2) sa stanovuje, že predseda Úradu Spoločenstva pre odrody rastlín (ďalej len „úrad“) môže povoliť alternatívne formy platby poplatkov a príplatkov vrátane vydania alebo doručenia overených šekov. Vyžadovať overené šeky ako platobný prostriedok sa však považuje za príliš zaťažujúce pre držiteľov. Navyše je potrebné zabezpečiť platby elektronickými prostriedkami.

               (2)

               V článku 5 ods. 1 nariadenia (ES) č. 1238/95 sa od platcu vyžaduje, aby pri platbe poplatkov alebo príplatkov uviedol svoje meno a účel platby. Vzhľadom na to, že platba môže prísť na úrad, ktorý nemusí byť schopný určiť totožnosť osoby uskutočňujúcej platbu a vrátiť tejto osobe peniaze, bolo by vhodné, aby si úrad tieto peniaze ponechal ako iné príjmy.

               (3)

               V článku 7 nariadenia (ES) č. 1238/95 sa uvádzajú ustanovenia o výške poplatku za žiadosť, ktorý sa má zaplatiť úradu za spracovanie žiadosti o udelenie práva Spoločenstva na ochranu rastlinných odrôd. V záujme zabezpečenia účinného, efektívneho a promptného preskúmania žiadostí je dôležité podporiť elektronické podávanie žiadostí prostredníctvom internetového formulára. Z tohto dôvodu by bolo vhodné znížiť poplatok za spracovanie žiadosti v prípade jej elektronického podania a registrovania.

               (4)

               Znenie článku 7 ods. 2 nariadenia (ES) č. 1238/95, pokiaľ ide o určenie a poverenie pobočiek a vnútroštátnych agentúr, treba zosúladiť so základným nariadením.

               (5)

               V článku 7 ods. 7 nariadenia (ES) č. 1238/95 sa upravuje vrátenie poplatkov za žiadosť v prípade tých žiadostí, ktoré nie sú platné podľa článku 50 základného nariadenia. Na základe skúseností úradu, pokiaľ ide o náklady súvisiace so spracovaním žiadostí o udelenie práv Spoločenstva na ochranu rastlinných odrôd, ktoré nie sú platné, je vhodné znížiť čiastku, ktorú si z poplatku za žiadosť ponecháva úrad.

               (6)

               Článok 8 nariadenia (ES) č. 1238/95 sa týka poplatkov za technické preskúmanie odrody. V prípade skúšobnej správy o výsledkoch technického preskúmania, ktoré už bolo vykonané povereným skúšobným úradom pred dátumom podania žiadosti o právo Spoločenstva na ochranu rastlinných odrôd, v zmysle článku 8 ods. 5, je vhodné spresniť, že poplatok by mal stanoviť predseda úradu po konzultácii so správnou radou úradu.

               (7)

               V článku 12 ods. 1 písm. c) nariadenia (ES) č. 1238/95 sa stanovuje, že predseda úradu má stanoviť poplatky týkajúce sa úradného vestníka úradu. Pravidelná publikácia úradného vestníka úradu sa uverejňuje už iba v elektronickej verzii, nie v tlačenej podobe. Publikácia odráža obsah databáz úradu. Keďže takéto uverejňovanie uvedenej publikácie nevyžaduje žiadne dodatočné osobitné zdroje, osobitný poplatok by sa mal zrušiť.

               (8)

               Článok 13 nariadenia (ES) č. 1238/95 sa týka príplatkov. Skúsenosti ukázali, že dodatočná práca úradu uvedená v článku 13 ods. 1 a článku 13 ods. 2 písm. b) o označeniach odrôd, z dôvodu ich pôvodného nesúladu so stanovenými požiadavkami alebo ich zmien v prípade konfliktu prednostného práva tretej strany, je obvyklá a nevyžaduje si väčšie zdroje. Preto akékoľvek príplatky za uvedenú dodatočnú prácu nie sú oprávnené.

               (9)

               V článku 13 ods. 2 písm. a) sa stanovuje, že úrad môže uložiť príplatok k ročnému poplatku, ak držiteľ nezaplatil ročný poplatok. V takýchto prípadoch môže úrad začať postup zrušenia ochrany. Skúsenosti ukázali, že úrad neukladá príplatok za nezaplatenie ročného poplatku, a preto by sa malo toto ustanovenie vypustiť.

               (10)

               Nariadenie Komisie (ES) č. 874/2009 (3) neprebralo článok 93 ods. 3 a článok 94 nariadenia Komisie (ES) č. 1239/95 (4). Preto by sa mali vypustiť odseky 3 a 4 článku 14 nariadenia (ES) č. 1238/95, ktoré odkazujú na uvedené ustanovenia.

               (11)

               Nariadenie (ES) č. 1238/95 by sa preto malo zodpovedajúcim spôsobom zmeniť.

               (12)

               Je vhodné, aby sa navrhované zmeny uplatňovali od 1. januára 2016, v záujme súladu so začiatkom nového rozpočtového roka pre rozpočet úradu.

               (13)

               Opatrenia stanovené v tomto nariadení sú v súlade so stanoviskom Stáleho výboru Úradu Spoločenstva pre odrody rastlín,

         PRIJALA TOTO NARIADENIE:
   Článok 1
   Nariadenie (ES) č. 1238/95 sa mení takto:

               a)

               V článku 3 sa odsek 2 mení takto:

                           i)

                           písmeno a) sa nahrádza takto:

                                       „a)

                                       vydanie alebo doručenie šekov vystavených v eurách úradu;“

                           ii)

                           písmeno d) sa nahrádza takto:

                                       „d)

                                       platba elektronickými prostriedkami, buď platobnou kartou, alebo inkasom.“

               b)

               V článku 5 sa dopĺňa tento odsek 3:
               „3.   Ak po zisťovaní totožnosti osoby uskutočňujúcej platbu, v spolupráci s príslušnou bankou, nie je možné potvrdiť totožnosť uvedenej osoby ani vrátiť sumu žiadnej konkrétnej osobe, uvedená suma sa považuje za iné príjmy v lehotách uvedených v interných finančných ustanoveniach úradu podľa článku 112 základného nariadenia a prijatých správnou radou úradu.“

               c)

               Článok 7 sa mení takto:

                           i)

                           Odseky 1 a 2 sa nahrádzajú takto:
                           „1.   Žiadateľ o právo Spoločenstva na ochranu rastlinných odrôd (ďalej len ‚žiadateľ‘) zaplatí poplatok vo výške 450 EUR za spracovanie žiadosti, ktorá bola podaná a registrovaná elektronicky prostredníctvom webového formulára, pomocou elektronického systému úradu na podávanie žiadostí.
                           Žiadateľ zaplatí poplatok vo výške 650 EUR za spracovanie žiadosti podanej inými prostriedkami ako elektronickým systémom úradu na podávanie žiadostí.
                           2.   Žiadateľ podnikne potrebné kroky na zaplatenie poplatku za žiadosť, v súlade s článkom 3 tohto nariadenia, pred dňom alebo v deň podania žiadosti, priamo na úrade alebo na jednej zo zriadených pobočiek alebo poverených vnútroštátnych agentúr, podľa článku 30 ods. 4 základného nariadenia.“

                           ii)

                           Odsek 7 sa nahrádza takto:
                           „7.   V prípade, že bol prijatý poplatok za žiadosť, ale žiadosť nie je platná v zmysle článku 50 základného nariadenia, úrad si z poplatku za žiadosť ponechá 150 EUR a zvyšok vráti pri oboznamovaní žiadateľa s nedostatkami zistenými v žiadosti.“

               d)

               V článku 8 ods. 5 sa dopĺňa táto veta:
               „Výška uvedeného poplatku sa stanovuje predsedom úradu po konzultácii so správnou radou a uverejňuje v úradnom vestníku úradu.“

               e)

               V článku 12 ods. 1 sa vypúšťa písmeno c).

               f)

               Článok 13 sa vypúšťa.

               g)

               V článku 14 sa vypúšťajú odseky 3 a 4.

         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2016.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. novembra 2015

            Za Komisiu

            predseda

         Jean-Claude JUNCKER

      (1)  Ú. v. ES L 227, 1.9.1994, s. 1.

      (2)  Nariadenie Komisie (ES) č. 1238/95 z 31. mája 1995 stanovujúce pravidlá pre uplatňovanie nariadenia Rady (ES) č. 2100/94, pokiaľ ide o poplatky, ktoré sa platia Úradu Spoločenstva pre odrody rastlín (Ú. v. ES L 121, 1.6.1995, s. 31).

      (3)  Nariadenie Komisie (ES) č. 874/2009 zo 17. septembra 2009, ktorým sa stanovujú vykonávacie pravidlá uplatňovania nariadenia Rady (ES) č. 2100/94, pokiaľ ide o konanie pred Úradom Spoločenstva pre odrody rastlín (Ú. v. EÚ L 251, 24.9.2009, s. 3).

      (4)  Nariadenie Komisie (ES) č. 1239/95 z 31. mája 1995 stanovujúce pravidlá pre uplatňovanie nariadenia Rady (ES) č. 2100/94, pokiaľ ide o poplatky, ktoré sa platia Úradu Spoločenstva pre odrody rastlín (Ú. v. ES L 121, 1.6.1995, s. 37).


title: Vykonávacie nariadenie Komisie (EÚ) č. 1150/2013 zo 14. novembra 2013 , ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky repkový olej  Text s významom pre EHP

text:
               15.11.2013

               SK

               Úradný vestník Európskej únie

               L 305/13

         VYKONÁVACIE NARIADENIE KOMISIE (EÚ) č. 1150/2013
   zo 14. novembra 2013,
   ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky repkový olej
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c) a článok 78 ods. 2,
   keďže:

               (1)

               Účinná látka repkový olej bola zaradená do prílohy I k smernici Rady 91/414/EHS (2) smernicou Komisie 2008/127/ES (3) v súlade s postupom stanoveným v článku 24b nariadenia Komisie (ES) č. 2229/2004 (4). Od nahradenia smernice 91/414/EHS nariadením (ES) č. 1107/2009 sa táto látka považuje za schválenú podľa uvedeného nariadenia a je uvedená v časti A prílohy k vykonávaciemu nariadeniu Komisie (EÚ) č. 540/2011 (5).

               (2)

               Dňa 18. decembra 2012 Európsky úrad pre bezpečnosť potravín (ďalej len „úrad“) predložil Komisii v súlade s článkom 25a nariadenia (ES) č. 2229/2004 svoje stanovisko k návrhu revíznej správy o repkovom oleji (6). Úrad odkomunikoval svoje stanovisko k repkovému oleju oznamovateľovi. Komisia oznamovateľa vyzvala, aby predložil pripomienky k návrhu revíznej správy o repkovom oleji. Návrh revíznej správy a stanovisko úradu preskúmali členské štáty a Komisia v rámci Stáleho výboru pre potravinový reťazec a zdravie zvierat a finalizovali ich 3. októbra 2013 vo forme revíznej správy Komisie o repkovom oleji.

               (3)

               Je potvrdené, že účinná látka repkový olej sa má považovať za látku schválenú podľa nariadenia (ES) č. 1107/2009.

               (4)

               V súlade s článkom 13 ods. 2 nariadenia (ES) č. 1107/2009 v spojení s jeho článkom 6 a s ohľadom na najnovšie vedecké a technické poznatky je nevyhnutné zmeniť podmienky schválenia repkového oleja, pokiaľ ide o najvyššie prípustné množstvo toxikologicky významnej nečistoty kyselina eruková.

               (5)

               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

               (6)

               Členským štátom by sa mal poskytnúť čas na vykonanie zmien alebo zrušení platnosti autorizácií na prípravky na ochranu rastlín s obsahom repkového oleja.

               (7)

               Pred nadobudnutím účinnosti tohto nariadenia by sa mal členským štátom, oznamovateľovi a držiteľom autorizácií na prípravky na ochranu rastlín s obsahom repkového oleja poskytnúť primeraný čas na splnenie požiadaviek vyplývajúcich zo zmeny podmienok schválenia.

               (8)

               V prípadoch, keď členské štáty v súlade s článkom 46 nariadenia (ES) č. 1107/2009 poskytnú pre prípravky na ochranu rastlín s obsahom repkového oleja určitú dobu odkladu, táto doba by mala uplynúť najneskôr osemnásť mesiacov po nadobudnutí účinnosti tohto nariadenia.

               (9)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Prechodné opatrenia
   Členské štáty najneskôr do 30. septembra 2014 v súlade s nariadením (ES) č. 1107/2009 v prípade potreby zmenia alebo zrušia existujúce autorizácie na prípravky na ochranu rastlín s obsahom repkového oleja ako účinnej látky.
   Článok 3
   Doba odkladu
   Akákoľvek doba odkladu poskytnutá členskými štátmi v súlade s článkom 46 nariadenia (ES) č. 1107/2009 musí byť čo najkratšia a musí uplynúť najneskôr 30. septembra 2015.
   Článok 4
   Nadobudnutie účinnosti
   Toto nariadenie nadobúda účinnosť 1. apríla 2014.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. novembra 2013

            Za Komisiu

            predseda

         José Manuel BARROSO

      (1)  Ú. v. EÚ L 309, 24.11.2009, s. 1.

      (2)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (3)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).

      (4)  Nariadenie Komisie (ES) č. 2229/2004 z 3. decembra 2004, ktorým sa stanovujú podrobné pravidlá na vykonanie štvrtej etapy pracovného programu, na ktorý sa vzťahuje článok 8 ods. 2 smernice Rady 91/414/EHS (Ú. v. EÚ L 379, 24.12.2004, s. 13).

      (5)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (6)  Európsky úrad pre bezpečnosť potravín; Záver z partnerského preskúmania účinnej látky rastlinný olej/repkový olej z hľadiska posúdenia rizika pesticídov. Vestník EFSA (EFSA Journal) 2013; 11(1):3058. [45 s] doi:10.2903/j.efsa.2013.3058. K dispozícii online: www.efsa.europa.eu/efsajournal

      PRÍLOHA
      V časti A prílohy k vykonávaciemu nariadeniu (EÚ) č. 540/2011 sa riadok 242 týkajúci sa účinnej látky repkový olej nahrádza takto:

                     Číslo

                     Všeobecný názov, identifikačné čísla

                     IUPAC názov

                     Čistota

                     Dátum schválenia

                     Schválenie platí do

                     Osobitné ustanovenia

                     „242

                     rastlinné oleje/repkový olej
                     CAS č. 8002-13-9
                     CIPAC č.: nepridelené

                     olej z repky olejnej

                     Repkový olej je komplexná zmes mastných kyselín.
                     Významná nečistota: najviac 2 % kyseliny erukovej.

                     1. septembra 2009

                     31. augusta 2019

                     ČASŤ A
                     Autorizovať možno len použitie ako insekticíd a akaricíd.
                     ČASŤ B
                     Pri vykonávaní jednotných zásad, ako sa uvádza v článku 29 ods. 6 nariadenia (ES) č. 1107/2009, sa zohľadňujú závery revíznej správy o repkovom oleji (SANCO/2623/2008), a najmä jej dodatky I a II, v zmysle znenia finalizovaného Stálym výborom pre potravinový reťazec a zdravie zvierat 3. októbra 2013.
                     V podmienkach povolenia musia byť v náležitom prípade uvedené opatrenia na zníženie rizika.“


title: Vykonávacie nariadenie Komisie (EÚ) č. 837/2012 z  18. septembra 2012 o povolení 6-fytázy (EC 3.1.3.26) produkovanej Aspergillus oryzae (DSM 22594) ako kŕmnej doplnkovej látky pre hydinu, odstavčatá, ošípané na výkrm a prasnice (držiteľ povolenia: spoločnosť DSM Nutritional Products)  Text s významom pre EHP

text:
               19.9.2012

               SK

               Úradný vestník Európskej únie

               L 252/7

         VYKONÁVACIE NARIADENIE KOMISIE (EÚ) č. 837/2012
   z 18. septembra 2012
   o povolení 6-fytázy (EC 3.1.3.26) produkovanej Aspergillus oryzae (DSM 22594) ako kŕmnej doplnkovej látky pre hydinu, odstavčatá, ošípané na výkrm a prasnice (držiteľ povolenia: spoločnosť DSM Nutritional Products)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:

               (1)

               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

               (2)

               V súlade s článkom 7 nariadenia (ES) č. 1831/2003 bola predložená žiadosť o povolenie látky 6-fytáza (EC 3.1.3.26) produkovanej Aspergillus oryzae (DSM 22594). K uvedenej žiadosti boli pripojené údaje a doklady vyžadované podľa článku 7 ods. 3 nariadenia (ES) č. 1831/2003.

               (3)

               Žiadosť sa týka povolenia 6-fytázy (EC 3.1.3.26) produkovanej Aspergillus oryzae (DSM 22594) ako kŕmnej doplnkovej látky pre hydinu, odstavčatá, ošípané na výkrm a prasnice, ktorá má byť zaradená do kategórie doplnkových látok „zootechnické doplnkové látky“.

               (4)

               Európsky úrad pre bezpečnosť potravín (ďalej len „úrad“) dospel vo svojom stanovisku zo 14. decembra 2011 (2) k záveru, že 6-fytáza (EC 3.1.3.26) produkovaná Aspergillus oryzae (DSM 22594) nemá v rámci navrhovaných podmienok použitia nežiaduci účinok na zdravie zvierat, zdravie ľudí ani na životné prostredie a že jej používanie môže zlepšiť využitie fosforu u všetkých cieľových druhov. Úrad nepovažuje osobitné požiadavky na monitorovanie po uvedení na trh za potrebné. Úrad tiež overil správu o metóde analýzy tejto kŕmnej doplnkovej látky v krmive, predloženú referenčným laboratóriom zriadeným nariadením (ES) č. 1831/2003.

               (5)

               Z posúdenia 6-fytázy (EC 3.1.3.26) produkovanej Aspergillus oryzae (DSM 22594) vyplýva, že podmienky na udelenie povolenia uvedené v článku 5 nariadenia (ES) č. 1831/2003 sú splnené. Preto by sa malo povoliť používanie tohto prípravku v súlade s prílohou k tomuto nariadeniu.

               (6)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Prípravok uvedený v prílohe, ktorý patrí do kategórie doplnkových látok „zootechnické doplnkové látky“ a do funkčnej skupiny „látky zvyšujúce stráviteľnosť“, sa povoľuje ako doplnková látka vo výžive zvierat za podmienok stanovených v uvedenej prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. septembra 2012

            Za Komisiu

            predseda

         José Manuel BARROSO

      (1)  Ú. v. EÚ L 268, 18.10.2003, s. 29.

      (2)  Vestník EFSA (EFSA Journal) 2012; 10(1):2527.

      PRÍLOHA

                  Identifikačné číslo doplnkovej látky

                  Názov držiteľa povolenia

                  Doplnková látka

                  Zloženie, chemický vzorec, opis, analytická metóda

                  Druh alebo kategória zvierat

                  Maximálny vek

                  Minimálny obsah

                  Maximálny obsah

                  Ostatné ustanovenia

                  Koniec platnosti povolenia

                  Jednotky aktivity/kg kompletného krmiva s obsahom vlhkosti 12 %

                     Kategória zootechnických doplnkových látok. Funkčná skupina: látky zvyšujúce stráviteľnosť

                  4a18

                  DSM Nutritional Products

                  6-fytáza (EC 3.1.3.26)

                                 Zloženie doplnkovej látky

                              Prípravok 6-fytáza (EC 3.1.3.26) produkovaný Aspergillus oryzae (DSM 22594) s minimálnou aktivitou:

                                          50 000 (1) FYT/g v pevnom stave

                                          20 000 FYT/g v tekutom stave

                                 Charakteristika účinnej látky

                              6-fytáza (EC 3.1.3.26) produkovaná Aspergillus oryzae (DSM 22594)

                                 Analytická metóda
                                  (2)

                              Kolorimetrická metóda, ktorou sa meria anorganický fosfát, ktorý z fytátu uvoľní 6-fytáza (ISO 30024:2009)

                  Hydina
                  Ošípané na výkrm
                  Prasiatka (odstavené)

                  —

                  500 FYT

                  —

                              1.

                              V návode na použitie doplnkovej látky a premixu je potrebné uviesť teplotu pri skladovaní, dobu skladovateľnosti a stabilitu pri granulovaní.

                              2.

                              Odporúčaná dávka na kilogram kompletného krmiva pre:

                                          —

                                          hydinu, prasiatka (odstavené) a ošípané na výkrm: 500 – 4 000 FYT;

                                          —

                                          prasnice: 1 000-4 000 FYT.

                              3.

                              Na použitie v krmive s obsahom fosforu viazaného na fytín viac ako 0,23 %.

                              4.

                              Na účely bezpečnosti: počas manipulácie sa má použiť ochranná dýchacia maska, okuliare a rukavice.

                              5.

                              Na použitie pre odstavčatá s hmotnosťou do 35 kg.

                  9.10.2022

                  Prasnice

                  1 000 FYT

         (1)  1 FYT je množstvo enzýmu, ktoré za reakčných podmienok s koncentráciou fytátu 5,0 mM pri pH 5,5 a 37 °C za minútu uvoľní 1 μmol anorganického fosfátu z fytátu.

         (2)  Podrobné informácie o analytických metódach sú k dispozícii na tejto webovej stránke referenčného laboratória: http://irmm.jrc.ec.europa.eu/EURLs/EURL_feed_additives/Pages/index.aspx


title: Vykonávacie nariadenie Komisie (EÚ) 2015/2378 z 15. decembra 2015, ktorým sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní a zrušuje vykonávacie nariadenie (EÚ) č. 1156/2012

text:
               18.12.2015

               SK

               Úradný vestník Európskej únie

               L 332/19

         VYKONÁVACIE NARIADENIE KOMISIE (EÚ) 2015/2378
   z 15. decembra 2015,
   ktorým sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní a zrušuje vykonávacie nariadenie (EÚ) č. 1156/2012
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS (1), a najmä na jej článok 20 ods. 1, 3 a 4 a článok 21 ods. 1,
   keďže:

               (1)

               Smernicou 2011/16/EÚ sa nahradila smernica Rady 77/799/EHS (2). Vykonal sa celý rad dôležitých prispôsobení pravidiel týkajúcich sa administratívnej spolupráce v oblasti daní, predovšetkým vzhľadom na výmenu informácií medzi členskými štátmi s cieľom zlepšiť efektívnosť a účinnosť cezhraničnej výmeny informácií.

               (2)

               Smernicou Rady 2014/107/EÚ (3) sa zmenila smernica 2011/16/EÚ s cieľom zaviesť povinnú automatickú výmenu informácií o finančných účtoch a súvisiaci súbor pravidiel oznamovania a náležitej starostlivosti.

               (3)

               V záujme zabezpečenia fungovania nového právneho rámca sa v smernici 2011/16/EÚ vyžadujú určité pravidlá týkajúce sa štandardných formulárov, elektronických formátov a praktických opatrení na výmenu informácií medzi členskými štátmi, ktoré sa majú prijať prostredníctvom vykonávacích aktov. Vo vykonávacom nariadení Komisie (EÚ) č. 1156/2012 (4) sa stanovujú podrobné pravidlá, pokiaľ ide o štandardné formuláre a elektronické formáty, ktoré sa majú použiť vo vzťahu k smernici 2011/16/EÚ.

               (4)

               Vzhľadom na zmeny, ktoré sa majú uskutočniť na účely vykonávania smernice 2011/16/EÚ a na uľahčenie čitateľnosti vykonávacieho aktu, je vhodné zrušiť vykonávacie nariadenie (EÚ) č. 1156/2012 a stanoviť nové konsolidované pravidlá.

               (5)

               S cieľom uľahčiť výmenu informácií sa v smernici 2011/16/EÚ vyžaduje, aby sa takáto výmena informácií podľa tejto smernice realizovala prostredníctvom vzorových formulárov okrem povinnej automatickej výmeny informácií.

               (6)

               Vzorový formulár, ktorý sa má používať, by mal obsahovať viacero dostatočne rôznorodých kolónok, aby členské štáty mohli jednoducho spracovať všetky príslušné prípady pomocou kolónok vhodných pre každý prípad.

               (7)

               Na účely povinnej automatickej výmeny informácií sa v smernici 2011/16/EÚ vyžaduje, aby Komisia prijala aj praktické dojednania a elektronický formát. S cieľom zabezpečiť primeranosť a využiteľnosť vymieňaných informácií a efektívnosť samotnej výmeny by sa v tejto oblasti mali stanoviť podrobné pravidlá.

               (8)

               Podmienka, že povinná automatická výmena informácií o piatich kategóriách príjmu a kapitálu podľa článku 8 ods. 1 smernice 2011/16/EÚ je podmienená dostupnosťou informácií, je dôvodom, aby zodpovedajúci elektronický formát nebol špecifikovaný ďalej ako na úrovni celkovej štruktúry a tried položiek tvoriacich elektronický formát, kým podrobné položky vymenené v rámci každej z týchto tried naďalej podliehajú jej dostupnosti v každom členskom štáte.

               (9)

               Vzhľadom na to, že informácie vymieňané na základe článku 8 ods. 3a smernice 2011/16/EÚ majú zozbierať oznamujúce finančné inštitúcie podľa uplatniteľných pravidiel oznamovania a náležitej starostlivosti uvedených v prílohách I a II k smernici 2011/16/EÚ a že výmena nie je podmienená dostupnosťou informácií, elektronický formát, ktorý sa má používať, by sa mal naopak rozšíriť tak, aby zahŕňal najnižšiu úroveň podrobností a každú položku, ako aj všetky jej dôležité atribúty, ak existujú.

               (10)

               Podľa smernice 2011/16/EÚ by sa informácie mali podľa možnosti poskytovať v čo najväčšej možnej miere pomocou spoločnej komunikačnej siete (common communication network – ďalej len „CCN“). Ak je to potrebné, mali by sa špecifikovať praktické úpravy komunikácie. Podrobné pravidlá by sa mali uplatňovať na predkladanie správ, vyhlásení a ostatných dokumentov, ktoré neobsahujú vymieňané informácie, ale podporujú ich a v prípade komunikácie mimo siete CCN, a bez toho, aby boli dotknuté iné dvojstranne dohodnuté opatrenia na poskytovanie a identifikáciu vymieňaných informácií.

               (11)

               Pokiaľ ide o povinnú automatickú výmenu informácií o finančných účtoch, majú sa zákony, nariadenia a iné správne opatrenia členských štátov potrebné na dosiahnutie súladu s článkom 8 ods. 3a smernice 2011/16/EÚ uplatňovať od 1. januára 2016. Toto nariadenie by sa preto malo uplatňovať od rovnakého dátumu.

               (12)

               Opatrenia stanovené v tomto nariadení sú v súlade so stanoviskom Výboru pre administratívnu spoluprácu v oblasti daní,

         PRIJALA TOTO NARIADENIE:
   Článok 1
   Vzorové formuláre pre výmeny informácií na požiadanie, spontánne výmeny, oznamovania a spätnú väzbu
   1.   Vzhľadom na formuláre, ktoré sa majú používať, „kolónka“ znamená miesto na formulári, kde je možné zaznamenať informácie, ktoré sa majú vymeniť podľa smernice 2011/16/EÚ.
   2.   Formulár, ktorý sa má používať na žiadosti o informácie a na administratívne zisťovania podľa článku 5 smernice 2011/16/EÚ, ako aj na príslušné odpovede, potvrdenia o prijatí, žiadosti o dodatočné súvisiace informácie, oznámenia o nemožnosti alebo odmietnutí podľa článku 7 uvedenej smernice, je v súlade s prílohou I k tomuto nariadeniu.
   3.   Formulár, ktorý sa má používať na spontánnu výmenu informácií a potvrdenie ich prijatia podľa článkov 9 a 10 smernice 2011/16/EÚ, je v súlade s prílohou II k tomuto nariadeniu.
   4.   Formulár, ktorý sa má používať na administratívne oznamovanie podľa článku 13 ods. 1 a 2 smernice 2011/16/EÚ, ako aj na ich odpovede podľa článku 13 ods. 3 uvedenej smernice, je v súlade s prílohou III k tomuto nariadeniu.
   5.   Formulár, ktorý sa má používať na informácie o spätnej väzbe podľa článku 14 ods. 1 smernice 2011/16/EÚ, je v súlade s prílohou IV k tomuto nariadeniu.
   Článok 2
   Elektronický formát na povinnú automatickú výmenu informácií
   1.   Elektronický formát, ktorý sa má používať na povinnú automatickú výmenu informácií v súlade s článkom 8 ods. 1 smernice 2011/16/EÚ, je v súlade s prílohou V k tomuto nariadeniu.
   2.   Elektronický formát, ktorý sa má používať na povinnú automatickú výmenu informácií v súlade s článkom 8 ods. 3a smernice 2011/16/EÚ, je v súlade s prílohou VI k tomuto nariadeniu.
   Článok 3
   Praktické dojednania týkajúce sa využívania siete CCN
   1.   Správy, výkazy a iné dokumenty uvedené v informáciách poskytovaných podľa smernice 2011/16/EÚ sa môžu zasielať inými komunikačnými prostriedkami ako prostredníctvom siete CCN.
   2.   Ak sa informácie uvedené v smernici 2011/16/EÚ nevymieňajú elektronickými prostriedkami prostredníctvom siete CCN a pokiaľ sa inak neurčí v rámci dvojstrannej dohody, informácie sa poskytujú listom, v ktorom sa popíšu poskytované informácie a ktorý príslušný orgán poskytujúci informácie riadne podpíše.
   Článok 4
   Zrušenie
   Vykonávacie nariadenie (EÚ) č. 1156/2012 sa zrušuje s účinnosťou od 1. januára 2016.
   Odkazy na zrušené vykonávacie nariadenie sa považujú za odkazy na toto nariadenie.
   Článok 5
   Nadobudnutie účinnosti a uplatňovanie
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. januára 2016.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. decembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 64, 11.3.2011, s. 1.

      (2)  Smernica Rady 77/799/EHS z 19. decembra 1977 týkajúca sa vzájomnej pomoci príslušných orgánov členských štátov v oblasti priamych daní (Ú. v. ES L 336, 27. 12. 1977, s. 15).

      (3)  Smernicou Rady 2014/107/EÚ z 9. decembra 2014 sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (Ú. v. EÚ L 359, 16.12.2014, s. 1).

      (4)  Vykonávacím nariadením Komisie (EÚ) č. 1156/2012 zo 6. decembra 2012 sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní (Ú. v. EÚ L 335, 7.12.2012, s. 42).

      PRÍLOHA I

         Formulár uvedený v článku 1 ods. 2

      Formulár na žiadosti o informácie a na administratívne zisťovania podľa článku 5 smernice 2011/16/EÚ, ako aj na príslušné odpovede, potvrdenia o prijatí, na žiadosti o dodatočné súvisiace informácie, oznámenia o nemožnosti alebo odmietnutí podľa článku 7 smernice 2011/16/EÚ obsahuje tieto kolónky (1):

                  —

                  Právny základ

                  —

                  Referenčné číslo

                  —

                  Dátum

                  —

                  Totožnosť žiadajúceho a dožiadaného orgánu

                  —

                  Totožnosť osoby, ktorá sa podrobuje prešetreniu alebo vyšetrovaniu

                  —

                  Všeobecný opis prípadu a prípadne osobitné súvisiace informácie, ktoré pravdepodobne umožnia posúdiť predvídateľný význam požadovaných informácií pre správu a vynucovanie vnútroštátnych právnych predpisov týchto členských štátov týkajúcich sa daní uvedených v článku 2 smernice 2011/16/EÚ.

                  —

                  Daňový účel, na ktorý sa informácie požadujú

                  —

                  Vyšetrované obdobie

                  —

                  Meno a adresu každej osoby, v súvislosti s ktorou sa predpokladá, že má požadované informácie

                  —

                  Splnenie zákonnej požiadavky uloženej článkom 16 ods. 1 smernice 2011/16/EÚ

                  —

                  Splnenie zákonnej požiadavky uloženej článkom 17 ods. 1 smernice 2011/16/EÚ

                  —

                  Odôvodnená žiadosť o vykonanie konkrétneho administratívneho zisťovania a dôvody odmietnutia vykonať požadované konkrétne administratívne zisťovanie

                  —

                  Potvrdenie o prijatí žiadosti o informácie

                  —

                  Žiadosť o dodatočné súvisiace informácie

                  —

                  Dôvody nemožnosti alebo odmietnutia poskytnúť informácie

                  —

                  Dôvody nedodržania príslušnej lehoty na odpoveď a dátum, do ktorého dožiadaný orgán pravdepodobne môže odpovedať

         (1)  Na formulári pre daný prípad sa musia uviesť len skutočne vyplnené kolónky.

      PRÍLOHA II

         Formulár uvedený v článku 1 ods. 3

      Formulár na spontánnu výmenu informácií a potvrdenie ich prijatia podľa článkov 9 a 10 smernice 2011/16/EÚ obsahuje tieto kolónky (1):

                  —

                  Právny základ

                  —

                  Referenčné číslo

                  —

                  Dátum

                  —

                  Totožnosť zasielajúceho a prijímajúceho orgánu

                  —

                  Totožnosť osoby, ktorá je predmetom spontánnej výmeny informácií

                  —

                  Obdobie, ktorého sa spontánna výmena informácií týka

                  —

                  Splnenie zákonnej požiadavky uloženej článkom 16 ods. 1 smernice 2011/16/EÚ

                  —

                  Potvrdenie o prijatí spontánne vymenených informácií

         (1)  Na formulári pre daný prípad sa musia uviesť len skutočne vyplnené kolónky.

      PRÍLOHA III

         Formulár uvedený v článku 1 ods. 4

      Formulár na žiadosť o oznámenie podľa článku 13 ods. 1 a 2 smernice 2011/16/EÚ, ako aj na ich odpovede podľa článku 13 ods. 3 uvedenej smernice obsahuje tieto kolónky (1):

                  —

                  Právny základ

                  —

                  Referenčné číslo

                  —

                  Dátum

                  —

                  Totožnosť žiadajúceho a dožiadaného orgánu

                  —

                  Meno a adresu adresáta nástroja alebo rozhodnutia

                  —

                  Iné informácie, ktoré môžu uľahčiť identifikáciu adresáta

                  —

                  Predmet nástroja alebo rozhodnutia

                  —

                  Odpoveď dožiadaného orgánu v súlade s článkom 13 ods. 3 smernice 2011/16/EÚ vrátane dátumu oznámenia nástroja alebo rozhodnutia adresátovi

         (1)  Na formulári pre daný prípad sa musia uviesť len skutočne vyplnené kolónky.

      PRÍLOHA IV

         Formulár uvedený v článku 1 ods. 5

      Formulár na poskytnutie spätnej väzby podľa článku 14 ods. 1 smernice 2011/16/EÚ obsahuje tieto kolónky (1):

                  —

                  Referenčné číslo

                  —

                  Dátum

                  —

                  Totožnosť príslušného orgánu, ktorý poskytuje spätnú väzbu

                  —

                  Všeobecnú spätnú väzbu k poskytnutým informáciám

                  —

                  Výsledky, ktoré priamo súvisia s poskytnutými informáciami

         (1)  Na formulári pre daný prípad sa musia uviesť len skutočne vyplnené kolónky.

      PRÍLOHA V

         Elektronický formát uvedený v článku 2 ods. 1

      Elektronické formáty na povinnú automatickú výmenu informácií v súlade s článkom 8 ods. 1 smernice 2011/16/EÚ sú v súlade s touto stromovou štruktúrou a obsahujú tieto triedy položiek (1):

                  a)

                  Pokiaľ ide o správu ako takú:

                  b)

                  Pokiaľ ide o obsah týkajúci sa príjmov zo závislej činnosti alebo tantiém:

                  c)

                  Pokiaľ ide o obsah týkajúci sa dôchodkov:

                  d)

                  Pokiaľ ide o obsah týkajúci sa produktov životného poistenia:

                  e)

                  Pokiaľ ide o obsah týkajúci sa vlastníctva nehnuteľného majetku a príjmov z nehnuteľného majetku:

                  f)

                  Pokiaľ ide o obsah v prípade, že nie sú k dispozícii žiadne informácie v súvislosti s konkrétnou kategóriou:

                  g)

                  Pokiaľ ide o obsah týkajúci sa potvrdenia doručenia informácií ku konkrétnej kategórii:

         (1)  V elektronickom formáte sa však musia vyplniť len triedy položiek, ktoré sú aktuálne prístupné a uplatniteľné pre konkrétny prípad.

      PRÍLOHA VI

         Elektronický formát uvedený v článku 2 ods. 2

      Elektronický formát na povinnú automatickú výmenu informácií v súlade s článkom 8 ods. 3a smernice 2011/16/EÚ je v súlade s touto stromovou štruktúrou a obsahuje tieto položky a atribúty (1):

                  a)

                  Pokiaľ ide o správu ako takú:

                  b)

                  Pokiaľ ide o typy bežné pre FATCA a CRS použité v správe podľa písmena a) vyššie:

                  c)

                  Pokiaľ ide o bežné OECD typy použité v správe podľa písmena a) vyššie:

         (1)  V elektronickom formáte sa musia uviesť len položky a atribúty skutočne aplikovateľné v danom prípade po uplatnení pravidiel oznamovania a náležitej starostlivosti uvedených v prílohách I a II k smernici 2011/16/EÚ.


title: Vykonávacie nariadenie Komisie (EÚ) 2016/1963 z 9. novembra 2016, ktorým sa mení vykonávacie nariadenie (EÚ) 2015/2378, pokiaľ ide o vzorové formuláre a jazykové režimy, ktoré sa majú používať v súvislosti so smernicou Rady (EÚ) 2015/2376 a (EÚ) 2016/881

text:
               10.11.2016

               SK

               Úradný vestník Európskej únie

               L 303/4

         VYKONÁVACIE NARIADENIE KOMISIE (EÚ) 2016/1963
   z 9. novembra 2016,
   ktorým sa mení vykonávacie nariadenie (EÚ) 2015/2378, pokiaľ ide o vzorové formuláre a jazykové režimy, ktoré sa majú používať v súvislosti so smernicou Rady (EÚ) 2015/2376 a (EÚ) 2016/881
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS (1), a najmä na jej článok 20 ods. 5 a 6,
   keďže:

               (1)

               V článku 8a smernice 2011/16/EÚ sa stanovuje povinná automatická výmena cezhraničných záväzných stanovísk a záväzných stanovísk k stanoveniu metódy ocenenia. Na takúto výmenu by sa mal používať vzorový formulár vrátane jazykového režimu a mal by sa zriadiť bezpečný centrálny register členských štátov, kde sa tieto informácie budú zaznamenávať.

               (2)

               V článku 8aa smernice 2011/16/EÚ sa stanovuje povinná automatická výmena informácií o správach podľa jednotlivých krajín. Mal by sa prijať jazykový režim, pokiaľ ide o formuláre, ktoré sa majú na túto výmenu používať.

               (3)

               Vykonávacie nariadenie Komisie (EÚ) 2015/2378 (2) by sa preto malo zodpovedajúcim spôsobom zmeniť.

               (4)

               V záujme koherentnosti a právnej istoty je vhodné zosúladiť dátumy uplatňovania tohto nariadenia s dátumami, od ktorých by sa mali uplatňovať zákony, iné právne predpisy a správne opatrenia v členských štátoch potrebné na dosiahnutie súladu s článkami 8a a 8aa smernice 2011/16/EÚ.

               (5)

               Opatrenia stanovené v tomto nariadení sú v súlade so stanoviskom Výboru pre administratívnu spoluprácu v oblasti daní,

         PRIJALA TOTO NARIADENIE:
   Článok 1
   Zmeny vykonávacieho nariadenia (EÚ) 2015/2378
   Vykonávacie nariadenie (EÚ) 2015/2378 sa mení takto:

               1.

               Vkladá sa tento článok 2a:
               „Článok 2a
               Vzorové formuláre vrátane jazykového režimu na účely povinnej automatickej výmeny cezhraničných záväzných stanovísk a záväzných stanovísk k stanoveniu metódy ocenenia
               1.   V súvislosti s formulármi, ktoré sa majú používať, „zložka“ a „kolónka“ znamenajú miesto na formulári, kde je možné zaznamenať informácie, ktoré sa majú vymeniť podľa smernice 2011/16/EÚ.
               2.   Formulár, ktorý sa má používať na účely povinnej automatickej výmeny cezhraničných záväzných stanovísk a záväzných stanovísk k stanoveniu metódy ocenenia podľa článku 8a smernice 2011/16/EÚ, musí byť v súlade s prílohou VII k tomuto nariadeniu.
               3.   Kľúčové prvky uvedené v článku 20 ods. 5 smernice 2011/16/EÚ sú zložky uvedené v článku 8a ods. 6 písm. b), h) a i) uvedenej smernice a tieto kľúčové prvky sa zasielajú aj v anglickom jazyku.“

               2.

               Vkladá sa tento článok 2b:
               „Článok 2b
               Jazykový režim povinnej automatickej výmeny informácií o správach podľa jednotlivých krajín
               Kľúčové prvky podľa článku 20 ods. 6 smernice 2011/16/EÚ sú informácie alebo vysvetlenie uvedené v tabuľke 3 v oddiele III prílohy III k uvedenej smernici a tieto kľúčové prvky sa zasielajú aj v anglickom jazyku, s výnimkou prípadu, keď sa zasielajúci členský štát dohodol na inom úradnom jazyku Únie so všetkými ostatnými členskými štátmi, ktorým sa zasielajú informácie v súlade s článkom 8aa ods. 2 smernice 2011/16/EÚ.“

               3.

               Dopĺňa sa príloha VII uvedená v prílohe k tomuto nariadeniu.

         Článok 2
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2017.
   Článok 1 ods. 2 sa však uplatňuje od 5. júna 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. novembra 2016

            Za Komisiu

            predseda

         Jean-Claude JUNCKER

      (1)  Ú. v. EÚ L 64, 11.3.2011, s. 1.

      (2)  Vykonávacie nariadenie Komisie (EÚ) 2015/2378 z 15. decembra 2015, ktorým sa stanovujú podrobné pravidlá vykonávania určitých ustanovení smernice Rady 2011/16/EÚ o administratívnej spolupráci v oblasti daní a zrušuje vykonávacie nariadenie (EÚ) č. 1156/2012, (Ú. v. EÚ L 332, 18.12.2015, s. 19).

      PRÍLOHA
      Vo vykonávacom nariadení (EÚ) 2015/2378 sa dopĺňa táto príloha:

            „PRÍLOHA VII

               Formulár uvedený v článku 2a

            Formulár na účely povinnej automatickej výmeny cezhraničných záväzných stanovísk a záväzných stanovísk k stanoveniu metódy ocenenia podľa článku 8a smernice 2011/16/EÚ obsahuje okrem zložiek uvedených v článku 8a ods. 6 uvedenej smernice aj túto kolónku:

                        a)

                        odkaz na stanovisko.“


title: Vykonávacie nariadenie Komisie (EÚ) č. 1205/2012 zo 14. decembra 2012 , ktorým sa mení a dopĺňa nariadenie (EÚ) č. 802/2010 s ohľadom na úroveň výkonnosti spoločnosti Text s významom pre EHP

text:
               15.12.2012

               SK

               Úradný vestník Európskej únie

               L 347/10

         VYKONÁVACIE NARIADENIE KOMISIE (EÚ) č. 1205/2012
   zo 14. decembra 2012,
   ktorým sa mení a dopĺňa nariadenie (EÚ) č. 802/2010 s ohľadom na úroveň výkonnosti spoločnosti
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/16/ES z 23. apríla 2009 o štátnej prístavnej kontrole (1), a najmä na jej článok 27,
   keďže:

               (1)

               Výkonnosť spoločnosti je jedným z generických parametrov určujúcich rizikový profil lode.

               (2)

               Na posúdenie výkonnosti spoločnosti sa musí zohľadniť miera nedostatkov a zadržania všetkých lodí flotily spoločnosti, ktoré boli podrobené inšpekcii v rámci Únie a regiónu, na ktorý sa vzťahuje Parížske memorandum o porozumení (MoP).

               (3)

               Vykonávacie pravidlá na výpočet kritérií výkonnosti spoločnosti týkajúcich sa rizikového profilu lode, ako aj metodika na zostavovane zoznamov na uverejnenie sú stanovené v nariadení Komisie (EÚ) č. 802/2010 z 13. septembra 2010, ktorým sa vykonáva článok 10 ods. 3 a článok 27 smernice Európskeho parlamentu a Rady 2009/16/ES Európskeho parlamentu a Rady, pokiaľ ide o výkonnosť spoločnosti (2).

               (4)

               Simulácie uverejňovania zoznamov založených na informáciách zaznamenaných v inšpekčnej databáze preukazujú, že metodika uverejňovania oznámení stanovená v nariadení (EÚ) č. 802/2010 by mala byť lepšie cielená.

               (5)

               Aby zoznamy spoločností s nízkou alebo veľmi nízkou výkonnosťou získali na relevantnosti, je potrebné upraviť kritériá používané na ich zostavovanie tak, aby sa uverejňovanie týchto zoznamov zameralo na spoločnosti s najhoršou výkonnosťou. Týmto by sa nemal zmeniť spôsob výpočtu výkonnosti spoločnosti týkajúci sa rizikového profilu lode.

               (6)

               Aby mohla byť spoločnosť zapísaná do zoznamov spoločností s nízkou a veľmi nízkou výkonnosťou, musí preukázať úroveň zlej výkonnosti počas nepretržitého obdobia 36 mesiacov bezprostredne pred zverejnením. Trvale nízka výkonnosť počas takéhoto dlhého obdobia poukazuje na neochotu alebo neschopnosť spoločnosti svoju výkonnosť zlepšiť. Keďže uverejnenie v zoznamoch sa zakladá na spracovávaní údajov zodpovedajúcich výkonnosti spoločnosti počas 36 mesiacov, pred prvým zverejnením by mal byť poskytnutý dostatočný čas na to, aby sa v databáze THETIS zhromaždil dostatok údajov, ktoré poskytli členské štáty v súlade so smernicou 2009/16/ES.

               (7)

               Spoločnosti, ktoré majú byť uvedené na zozname, sú určené výlučne na základe informácií, ktoré do inšpekčnej databázy previedli a schválili členské štáty v súlade s článkom 24 ods. 3 smernice 2009/16/ES. Tieto informácie zahŕňajú inšpekcie lodí, nedostatky zistené počas inšpekcií a zadržania lodí. Obsahujú aj údaje o lodi (názov, identifikačné číslo IMO, volací znak a vlajku), ako aj meno vlastníka alebo osoby, ako je správca alebo nájomca lode, ktorá prevzala zodpovednosť za prevádzku lode, ako aj úlohy a povinnosti uložené Medzinárodným kódexom pre bezpečný manažment (ISM). Týmto spôsobom je možné výkonnosť spoločnosti a plavidiel, za ktoré je zodpovedná, automaticky monitorovať v inšpekčnej databáze a zoznamy denne aktualizovať.

               (8)

               Komisia by mala mať možnosť vyhľadať v inšpekčnej databáze pomocou automatických funkcií príslušné údaje, aby mohla určiť, ktoré spoločnosti zahrnúť do zoznamu spoločností s nízkou a veľmi nízkou úrovňou výkonnosti.

               (9)

               Metodika na stanovenie matrice výkonnosti spoločnosti sa zakladá na spracovaní koeficientu zadržania a koeficientu nedostatkov spoločnosti, ako je stanovené v prílohe k nariadeniu (EÚ) č. 802/2010.

               (10)

               Opatrenia stanovené v tomto nariadení sú v súlade so stanoviskom Výboru pre bezpečnosť na mori a pre zabránenie znečisťovania z lodí,

         PRIJALA TOTO NARIADENIE:
   Článok 1
   Článok 3 ods. 2 nariadenia (EÚ) č. 802/2010 sa nahrádza takto:

      „2.   EMSA od 1. januára 2014 denne publikuje a aktualizuje na svojej verejnej webovej stránke nasledujúce informácie:

                  a)

                  zoznam spoločností, ktorých výkonnosť bola veľmi nízka počas nepretržitého obdobia 36 mesiacov;

                  b)

                  zoznam spoločností, ktorých výkonnosť bola nízka alebo veľmi nízka počas nepretržitého obdobia 36 mesiacov;

                  c)

                  zoznam spoločností, ktorých výkonnosť bola nízka počas nepretržitého obdobia 36 mesiacov.“

   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. decembra 2012

            Za Komisiu

            predseda

         José Manuel BARROSO

      (1)  Ú. v. EÚ L 131, 28.5.2009, s. 57.

      (2)  Ú. v. EÚ L 241, 14.9.2010, s. 4.


title: Vykonávacie nariadenie Komisie (EÚ) č. 1140/2014 z  27. októbra 2014 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               28.10.2014

               SK

               Úradný vestník Európskej únie

               L 307/36

         VYKONÁVACIE NARIADENIE KOMISIE (EÚ) č. 1140/2014
   z 27. októbra 2014,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. októbra 2014

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  AL

                  55,3

                  MA

                  105,2

                  MK

                  84,3

                  ZZ

                  81,6

                  0707 00 05

                  AL

                  59,9

                  MK

                  80,7

                  TR

                  133,3

                  ZZ

                  91,3

                  0709 93 10

                  MA

                  99,6

                  TR

                  108,6

                  ZZ

                  104,1

                  0805 50 10

                  AR

                  78,7

                  TR

                  99,7

                  UY

                  86,1

                  ZA

                  84,3

                  ZZ

                  87,2

                  0806 10 10

                  BR

                  278,9

                  MD

                  39,0

                  PE

                  350,2

                  TR

                  147,0

                  ZZ

                  203,8

                  0808 10 80

                  BR

                  53,3

                  CL

                  86,3

                  CN

                  117,7

                  MD

                  27,7

                  NZ

                  148,8

                  US

                  191,0

                  ZA

                  157,5

                  ZZ

                  111,8

                  0808 30 90

                  CN

                  106,3

                  TR

                  114,2

                  ZZ

                  110,3

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7). Kód „ZZ“ znamená „iného pôvodu“.


title: Vykonávacie nariadenie Komisie (EÚ) č. 646/2012 zo 16. júla 2012 , ktorým sa stanovujú vykonávacie pravidlá týkajúce sa pokút a penále podľa nariadenia Európskeho parlamentu a Rady (ES) č. 216/2008  Text s významom pre EHP

text:
               17.7.2012

               SK

               Úradný vestník Európskej únie

               L 187/29

         VYKONÁVACIE NARIADENIE KOMISIE (EÚ) č. 646/2012
   zo 16. júla 2012,
   ktorým sa stanovujú vykonávacie pravidlá týkajúce sa pokút a penále podľa nariadenia Európskeho parlamentu a Rady (ES) č. 216/2008
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 25 ods. 3,
   keďže:

               (1)

               Cieľom nariadenia (ES) č. 216/2008 je stanoviť a udržať vysokú a jednotnú úroveň bezpečnosti civilného letectva v Európe. V uvedenom nariadení sa stanovujú prostriedky na dosiahnutie uvedeného cieľa a ďalších cieľov v oblasti bezpečnosti civilného letectva.

               (2)

               Podľa nariadenia (ES) č. 216/2008 Európska agentúra pre bezpečnosť letectva (ďalej len „agentúra“) je zodpovedná za osvedčovanie určitých výrobkov, osôb a podnikov. V týchto oblastiach svojej zodpovednosti musí agentúra dohliadať na to, aby uvedené výrobky, osoby a podniky spĺňali platné požiadavky vrátane ustanovení nariadenia (ES) č. 216/2008 a jeho vykonávacích predpisov.

               (3)

               V prípadoch, keď zistené potenciálne nedostatky nie sú zodpovedajúcim spôsobom odstránené počas existujúceho postupu dohľadu, má Komisia na základe článku 25 nariadenia (ES) č. 216/2008 právo uložiť na žiadosť agentúry držiteľom osvedčení vydaných agentúrou pokuty alebo penále za porušenie, úmyselné alebo z nedbanlivosti, akejkoľvek z povinností stanovených v nariadení (ES) č. 216/2008 alebo jeho vykonávacích predpisov.

               (4)

               Prostredníctvom zavedenia pokút a penále by Komisia mala získať doplnkový nástroj, ktorý by jej umožňoval reagovať na porušovanie pravidiel citlivejšie, pružnejšie a diferencovanejšie než iba odobratím osvedčenia, ktoré vydala agentúra.

               (5)

               Je potrebné stanoviť pravidlá týkajúce sa postupov, vyšetrovaní, súvisiacich opatrení a podávania správ agentúrou, ako aj procesné pravidlá pri rozhodovaní, vrátane ustanovení o vymeriavaní a výbere pokút a penále. Je takisto nevyhnutné stanoviť podrobné kritériá na stanovenie výšky pokút alebo penále.

               (6)

               Tieto pravidlá a postupy by sa mali riadiť potrebou zabezpečiť najvyššie možné normy bezpečnosti a ochrany životného prostredia, potrebou podporiť účinné uskutočnenie vyšetrovania a fáz rozhodovania, ako aj potrebou zaručiť spravodlivosť a transparentnosť postupov a uloženia pokút a penále.

               (7)

               Ustanovenia tohto nariadenia sa môžu účinne presadzovať iba v rámci úzkej spolupráce medzi členskými štátmi, Komisiou a agentúrou. Na tento účel je nevyhnutné stanoviť mechanizmy na ich vzájomnú konzultáciu a spoluprácu s cieľom zabezpečiť účinné uskutočnenie vyšetrovania a procesu rozhodovania, pokiaľ ide o údajné porušenia.

               (8)

               Je vhodné, aby na účely začatia a vedenia konania pri nedodržaní ustanovení a vymerania pokút a penále Komisia a agentúra zohľadnili ďalšie konania proti tomu istému držiteľovi osvedčenia, ktoré začal alebo ukončil členský štát alebo tretie krajiny.

               (9)

               Komisia a agentúra by mali zohľadniť aj akékoľvek začaté konanie, ktoré ešte prebieha, alebo rozhodnutie prijaté agentúrou týkajúce sa zmeny a doplnenia, obmedzenia, pozastavenia alebo zrušenia príslušného osvedčenia v súlade s nariadením (ES) č. 216/2008.

               (10)

               Bez toho, aby boli dotknuté právo Únie brániace využívaniu bezpečnostných informácií na účely určenia viny alebo zodpovednosti, najmä článok 16 ods. 2 nariadenia (ES) č. 216/2008, článok 19 ods. 2 nariadenia Európskeho parlamentu a Rady (EÚ) č. 996/2010 z 20. októbra 2010 o vyšetrovaní a prevencii nehôd a incidentov v civilnom letectve a o zrušení smernice 94/56/ES (2) a článok 7 smernice Európskeho parlamentu a Rady 2003/42/ES z 13. júna 2003 o hlásení udalostí v civilnom letectve (3), akákoľvek právomoc týkajúca sa dohľadu udelená Komisii alebo agentúre na základe právnych predpisov Únie, pokiaľ ide o osvedčenia vydané v súlade s nariadením (ES) č. 216/2008, môže byť uplatnená v priebehu vyšetrovania alebo počas fáz rozhodovania o takomto konaní pri nedodržaní ustanovení. Rozhodnutie Komisie, ktorým sa ukladajú pokuty alebo penále, by malo byť založené na vyšetrovaní vedenom agentúrou, pripomienkach držiteľa osvedčenia, na ktorého sa konanie pri nedodržaní ustanovení vzťahuje, a v prípade potreby na ďalších informáciách poskytnutých agentúre a Komisii.

               (11)

               Je vhodné, aby držitelia osvedčení mali v rámci konkrétnej lehoty možnosť dobrovoľne splniť nariadenie (ES) č. 216/2008 a jeho vykonávacie predpisy, pričom v takom prípade by Komisia nemala uložiť žiadne pokuty ani penále. Táto možnosť preukázať dobrovoľné splnenie ustanovení by napriek tomu mala byť časovo obmedzená.

               (12)

               Rozhodnutia, ktorými sa ukladajú pokuty alebo penále, by mali byť založené výlučne na dôvodoch, ku ktorým sa príslušný držiteľ osvedčenia mohol vyjadriť.

               (13)

               Uložené pokuty alebo penále by mali byť účinné, primerané a odradzujúce vzhľadom na okolnosti konkrétneho prípadu.

               (14)

               Zdá sa, že je vhodné stanoviť osobitný postup v prípadoch, keď má Komisia v úmysle uložiť držiteľovi osvedčenia, proti ktorému sa vedie konanie pri nedodržaní ustanovení, penále za to, že nespolupracuje s Komisiou alebo agentúrou, pokiaľ ide o opatrenia týkajúce sa vyšetrovania alebo ďalšie žiadosti o poskytnutie informácií.

               (15)

               V tomto nariadení sú dodržané základné práva a zásady uznané v Charte základných práv Európskej únie, najmä pokiaľ ide o právo na obhajobu a zásadu dôvernosti v súlade so všeobecnými právnymi zásadami a judikatúrou Súdneho dvora Európskej únie.

               (16)

               Na účely zabezpečenia právnej istoty pri vedení konania pri nedodržaní ustanovení je nevyhnutné stanoviť vykonávacie pravidlá na výpočet lehôt a premlčacích lehôt na uloženie a vykonanie pokút alebo penále.

               (17)

               Rozhodnutia, ktorými sa ukladajú pokuty a penále, by mali byť vykonateľné v súlade s článkom 299 Zmluvy o fungovaní Európskej Únie a mali by podliehať preskúmaniu Súdnym dvorom Európskej Únie.

               (18)

               Opatrenia stanovené v tomto nariadení sú v súlade so stanoviskom výboru zriadeného podľa článku 65 ods. 1 nariadenia (ES) č. 216/2008,

         PRIJALA TOTO NARIADENIE:
   KAPITOLA I

      VŠEOBECNÉ USTANOVENIA

   Článok 1
   Predmet a rozsah pôsobnosti
   1.   Týmto nariadením sa stanovujú pravidlá pre vykonanie nariadenia (ES) č. 216/2008 týkajúce sa kritérií pre stanovenie výšky pokuty alebo penále, postupov vyšetrovania, súvisiacich opatrení a podávania správ, ako aj procesných pravidiel pri rozhodovaní vrátane ustanovení o práve na obhajobu, prístup k spisu, právne zastúpenie, dôvernosť a dočasných ustanovení a vymeriavania a vyberania pokút a penále.
   2.   Toto nariadenie sa vzťahuje na uloženie:

               (a)

               pokút osobám a podnikom, ktorým Európska agentúra pre bezpečnosť letectva (ďalej len „agentúra“) vydala osvedčenie (ďalej len „držiteľ osvedčenia“), ak boli úmyselne alebo z nedbanlivosti porušené ustanovenia nariadenia (ES) č. 216/2008 alebo jeho vykonávacích predpisov a ak ide o záujmy Únie;

               (b)

               penále držiteľom osvedčenia, aby ich prinútila dodržiavať nariadenie (ES) č. 216/2008 alebo jeho vykonávacie predpisy.

         KAPITOLA II

      KONANIE PRI NEDODRŽANÍ USTANOVENÍ

      ODDIEL 1

         Vyšetrovanie

   Článok 2
   Konanie pri nedodržaní ustanovení
   1.   Konanie pri nedodržaní ustanovení stanovené v tejto kapitole sa vzťahuje na všetky administratívne fázy vyšetrovania možných porušení nariadenia (ES) č. 216/2008 alebo jeho vykonávacích predpisov.
   2.   Agentúra môže začať konanie pri nedodržaní ustanovení z vlastnej iniciatívy alebo na žiadosť Komisie alebo členského štátu.
   3.   Ak sa konanie pri nedodržaní ustanovení začne na žiadosť Komisie alebo členského štátu, agentúra informuje Komisiu alebo členský štát o priebehu vzhľadom na ich žiadosť.
   Článok 3
   Žiadosti o informácie
   1.   Na účely začatia a uskutočnenia konania pri nedodržaní ustanovení môže agentúra využiť akékoľvek informácie získané pri výkone akejkoľvek právomoci týkajúcej sa dohľadu, ktorou bola poverená na základe právnych predpisov Únie, pokiaľ ide o osvedčenia vydané v súlade s nariadením (ES) č. 216/2008. Toto poverenie nemá vplyv na právne predpisy Únie, ktoré bránia využívaniu informácií na účely určenia viny alebo zodpovednosti.
   2.   Pred začatím konania pri nedodržaní ustanovení môže agentúra od príslušného držiteľa osvedčenia vyžiadať informácie týkajúce sa údajného porušenia.
   Agentúra uvedie účel žiadosti a skutočnosť, že sa podáva na základe tohto nariadenia, a stanoví lehotu na poskytnutie informácií.
   Článok 4
   Oznámenie
   1.   Agentúra zasiela písomné oznámenie o začatí konania pri nedodržaní ustanovení držiteľovi osvedčenia, Komisii a vnútroštátnym leteckým úradom členského štátu (členských štátov) alebo tretej krajiny alebo tretích krajín, v ktorom(-ých) má držiteľ osvedčenia svoje hlavné miesto podnikania a v ktorom(-ých) došlo k porušeniu, ako aj, v prípade potreby, leteckým úradom tretích krajín a medzinárodným organizáciám príslušným vo veciach, na ktoré sa vzťahuje toto nariadenie.
   2.   V oznámení:

               (a)

               sa uvádzajú tvrdenia proti držiteľovi osvedčenia s uvedením ustanovení nariadenia (ES) č. 216/2008 alebo jeho vykonávacích predpisov, ktoré boli údajne porušené, a dôkazy, na ktorých sa tieto tvrdenia zakladajú, a

               (b)

               držiteľ osvedčenia je informovaný o tom, že mu môže byť uložená pokuta alebo penále.

         Článok 5
   Vyšetrovania
   1.   Po začatí vyšetrovania agentúra objasní skutočnosti a tvrdenia.
   2.   Agentúra môže požiadať držiteľa osvedčenia, aby poskytol písomné alebo ústne vysvetlenie alebo podrobnosti alebo dokumenty.
   Žiadosť sa v písomnej forme zasiela držiteľovi osvedčenia. Agentúra uvedie právny základ a účel žiadosti, stanoví lehotu, dokedy sa majú informácie poskytnúť, a informuje držiteľa osvedčenia o penále stanovenom v článku 16 ods. 1 písm. a) a b) za nevyhovenie žiadosti alebo za poskytnutie nesprávnych alebo zavádzajúcich informácií.
   3.   Agentúra môže požiadať vnútroštátne letecké úrady o spoluprácu pri vyšetrovaní, a najmä o poskytnutie akýchkoľvek informácií týkajúcich sa údajného porušenia.
   V žiadosti uvedie právny základ a účel žiadosti a stanoví lehotu na predloženie odpovede alebo uskutočnenie opatrenia týkajúceho sa vyšetrovania.
   4.   Agentúra môže požiadať akékoľvek fyzické alebo právnické osoby alebo letecké úrady tretích krajín, aby poskytli informácie týkajúce sa údajného porušenia.
   V žiadosti uvedie právny základ a účel žiadosti a stanoví lehotu na poskytnutie informácií.
   Článok 6
   Dobrovoľné dodržanie ustanovení
   1.   Pri alebo po oznámení začatia konania pri nedodržaní ustanovení agentúra stanoví lehotu, dokedy môže držiteľ osvedčenia písomne uviesť, že dobrovoľne dodržal ustanovenia alebo prípadne že chce dodržať porušené ustanovenia. V prípade, že držiteľ osvedčenia dobrovoľne dodrží ustanovenia pred uplynutím lehoty stanovenej agentúrou, agentúra rozhodne o ukončení začatého konania pri nedodržaní ustanovení.
   Agentúra nie je povinná zohľadniť odpovede doručené po uplynutí uvedenej lehoty.
   2.   Lehota stanovená v odseku 1 nesmie v žiadnom prípade uplynúť neskôr ako v deň, keď agentúra doručí oznámenie námietok uvedené v článku 7.
   Článok 7
   Oznámenie námietok
   1.   Keď agentúra stanovila skutočnosti a zistila, že existujú dôvody na pokračovanie v konaní pri nedodržaní ustanovení, príslušnému držiteľovi osvedčenia zašle písomné oznámenie námietok. Oznámenie námietok obsahuje:

               (a)

               tvrdenia proti držiteľovi osvedčenia, s uvedením ustanovení nariadenia (ES) č. 216/2008 alebo jeho vykonávacích predpisov, ktoré boli údajne porušené, a dôkazy, na ktorých sa tieto tvrdenia zakladajú;

               (b)

               informácie, že mu môže byť uložená pokuta alebo penále.

         2.   Agentúra pri notifikácii oznámenia námietok vyzve držiteľa osvedčenia, aby v odpovedi predložil písomné pripomienky. Táto výzva sa uskutočňuje písomnou formou s uvedením lehoty na predloženie týchto pripomienok.
   Článok 8
   Ústne vypočutie
   1.   Ak o to požiada držiteľ osvedčenia, agentúra mu poskytne možnosť predniesť svoje dôvody na ústnom vypočutí.
   2.   V prípade potreby môže agentúra vyzvať vnútroštátne letecké úrady alebo akékoľvek iné osoby, aby sa zúčastnili na ústnom vypočutí.
   3.   Ústne vypočutia nie sú prístupné verejnosti. Každá osoba môže byť vypočutá osobitne alebo v prítomnosti iných osôb prizvaných k účasti, pri zohľadnení oprávneného záujmu držiteľov osvedčenia a ďalších osôb o ochranu svojho obchodného tajomstva a ďalších dôverných informácií.
   Článok 9
   Lehoty
   Na účely zabezpečenia právnej istoty pri uskutočňovaní vyšetrovacieho postupu agentúra stanoví pravidlá na stanovenie lehôt.
   Článok 10
   Správa
   1.   Agentúra poskytne Komisii, členským štátom a držiteľovi osvedčenia správu, v ktorej budú zhrnuté jej zistenia z hľadiska vyšetrovania uskutočneného v súlade s týmto oddielom. Agentúra predloží Komisii aj vyšetrovací spis.
   2.   Ak sa v správe agentúry konštatuje, že držiteľ osvedčenia porušil ustanovenia nariadenia (ES) č. 216/2008 alebo jeho vykonávacích predpisov, správa obsahuje aj:

               (a)

               posúdenie okolností prípadu v súlade s kritériami uvedenými v článku 15 tohto nariadenia;

               (b)

               žiadosť určenú Komisii, aby uložila pokutu alebo penále;

               (c)

               zdôvodnený návrh obsahujúci výšku pokuty alebo penále.

         3.   Agentúra prijme svoju správu najneskôr [12 mesiacov] po oznámení začatia konania pri nedodržaní stanovení v súlade s článkom 4 alebo [6 mesiacov] po oznámení Komisie o vrátení spisu v súlade s článkom 12.

      ODDIEL 2

         Rozhodovanie

   Článok 11
   Žiadosť o informácie
   1.   V prípade, že sa Komisia po žiadosti agentúry podľa článku 10 ods. 2 písm. b) rozhodne ďalej pokračovať v konaní pri nedodržaní ustanovení, môže písomne požiadať držiteľa osvedčenia, aby poskytol písomné alebo ústne vysvetlenie, podrobnosti alebo dokumenty. V takom prípade Komisia informuje držiteľa osvedčenia o penále stanovenom v článku 6 ods. 1 písm. c) a d) za nevyhovenie žiadosti alebo za poskytnutie nesprávnych alebo zavádzajúcich informácií.
   Komisia môže takisto požiadať agentúru, vnútroštátne letecké úrady alebo akúkoľvek fyzickú alebo právnickú osobu o poskytnutie informácií týkajúcich sa údajného porušenia.
   2.   Komisia zabezpečí, aby držiteľ osvedčenia mohol poskytnúť akékoľvek písomné vysvetlenie, podrobnosti alebo dokumenty na podporu svojho prípadu. Držitelia osvedčenia môžu požiadať o ústne vypočutie, ale Komisia má právo súhlasiť s takouto žiadosťou iba ak to považuje za nevyhnutné.
   Článok 12
   Nové obdobie vyšetrovania
   So zreteľom na správu agentúry, pripomienky držiteľa osvedčenia na základe uvedenej správy a ďalšie príslušné informácie sa Komisia môže domnievať, že sú potrebné ďalšie informácie. V takomto prípade môže vrátiť spis agentúre. Komisia jasne uvedie agentúre skutočnosti, ktoré musí agentúra preskúmať, a prípadne navrhne, aké opatrenia týkajúce sa vyšetrovania možno s týmto cieľom uskutočniť, ako je stanovené v nariadení (ES) č. 216/2008. Oddiel 1 kapitoly II tohto nariadenia sa vzťahuje na uskutočnenie nového obdobia vyšetrovania.

      ODDIEL 3

         Rozhodnutia o pokutách a penále

   Článok 13
   Pokuty a penále a ich maximálna výška
   1.   V prípade, že po rozhodovaní stanovenom v oddiele 2 Komisia zistí, že držiteľ osvedčenia úmyselne alebo z nedbanlivosti porušil nariadenie (ES) č. 216/2008 alebo jeho vykonávacie predpisy, môže prijať rozhodnutie, v ktorom uloží pokutu v maximálnej výške 4 % ročného príjmu alebo obratu držiteľa osvedčenia v predchádzajúcom hospodárskom roku.
   2.   V prípade, že držiteľ osvedčenia neprestal porušovať ustanovenia v čase prijatia rozhodnutia uvedeného v odseku 1, Komisia môže v tom rozhodnutí uložiť denné penále v maximálnej výške 2,5 % priemerného denného príjmu alebo obratu držiteľa osvedčenia v predchádzajúcom hospodárskom roku.
   Toto penále možno uložiť za obdobie začínajúce dňom notifikácie uvedeného rozhodnutia až do ukončenia porušovania ustanovení.
   3.   Na účely odsekov 1 a 2 sa predchádzajúcim hospodárskym rokom rozumie hospodársky rok, ktorý predchádza dňu rozhodnutia uvedeného v odseku 1.
   4.   Pokuty a penále sú administratívnej povahy.
   5.   Rozhodnutie, ktorým sa ukladajú pokuty a penále, sú vykonateľné.
   Článok 14
   Obsah rozhodnutí
   1.   Rozhodnutie stanovené v článku 13 sa zakladá výlučne na dôvodoch, ku ktorým mohol držiteľ osvedčenia predložiť Komisii pripomienky.
   2.   Komisia informuje držiteľa osvedčenia o dostupných opravných prostriedkoch.
   3.   Komisia informuje členské štáty a agentúru o prijatí rozhodnutia.
   4.   Pri zverejnení podrobností o svojom rozhodnutí a informovaní členských štátov Komisia zohľadňuje oprávnený záujem držiteľov osvedčenia a ďalších osôb o ochranu svojho obchodného tajomstva.
   Článok 15
   Kritériá, ktorými sa riadi uplatňovanie a vymeriavanie pokút a penále
   1.   Pri rozhodovaní, či uložiť pokuty a penále, a o výške uvedených pokút a platieb sa Komisia riadi zásadami účinnosti, primeranosti a odradzujúceho účinku.
   2.   Komisia zohľadní v každom prípade, ak je to relevantné, tieto okolnosti:

               (a)

               závažnosť porušenia a jeho vplyv, a najmä dôsledky a účinky takéhoto porušenia pre bezpečnosť a životné prostredie;

               (b)

               mieru náležitej starostlivosti a spolupráce, ktorú preukázal držiteľ osvedčenia pri zisťovaní porušenia, a uplatňovaní nápravného opatrenia, alebo počas konania pri nedodržaní ustanovení, alebo akúkoľvek prekážku zo strany držiteľa osvedčenia pri zisťovaní porušenia a uskutočnení konania pri nedodržaní ustanovení, alebo akékoľvek nevyhovenie držiteľa osvedčenia žiadostiam agentúry, Komisie alebo vnútroštátneho leteckého úradu pri uplatňovaní tohto nariadenia;

               (c)

               dobrú vieru držiteľa osvedčenia pri výklade a plnení povinností spojených s držiteľmi osvedčenia v súlade s nariadením (ES) č. 216/2008 alebo jeho vykonávacími predpismi alebo akékoľvek dôkazy o úmyselnom klamaní zo strany držiteľa osvedčenia;

               (d)

               obrat týkajúci sa danej veci a hospodársku kapacitu príslušného držiteľa osvedčenia;

               (e)

               potrebu prijať dočasné alebo naliehavé opatrenia;

               (f)

               opakovanie, frekvenciu alebo trvanie porušenia držiteľom osvedčenia;

               (g)

               predchádzajúce sankcie, vrátane finančných sankcií, uložené tomu istému držiteľovi osvedčenia.

         3.   Pri stanovení výšky pokuty a penále Komisia zohľadní akékoľvek opatrenia vymáhania, ktoré už boli prijaté v súvislosti s držiteľom osvedčenia na vnútroštátnej úrovni alebo agentúrou a na základe tých istých právnych dôvodov a tých istých skutočností.

      ODDIEL 4

         Nespolupráca

   Článok 16
   Penále za nespoluprácu
   1.   Komisia môže na žiadosť agentúry alebo z vlastnej iniciatívy uložiť držiteľom osvedčenia prostredníctvom rozhodnutia denné penále v maximálnej výške [0,5] % priemerného denného príjmu alebo obratu držiteľov osvedčenia v predchádzajúcom hospodárskom roku, ak úmyselne alebo z nedbanlivosti:

               (a)

               neplnia povinnosti vyplývajúce z opatrenia týkajúceho sa vyšetrovania prijatého podľa článku 5;

               (b)

               poskytnú nesprávne alebo zavádzajúce informácie v reakcii na opatrenie týkajúce sa vyšetrovania prijaté podľa článku 5;

               (c)

               nevyhovejú žiadosti o informácie podľa článku 11;

               (d)

               poskytnú nesprávne alebo zavádzajúce informácie v reakcii na žiadosti o informácie prijaté podľa článku 11.

         Penále možno uložiť za obdobie začínajúce dňom oznámenia uvedeného rozhodnutia do ukončenia nespolupráce.
   2.   Na účely odseku 1 sa predchádzajúcim hospodárskym rokom rozumie hospodársky rok predchádzajúci dátumu rozhodnutia uvedeného v odseku 1.
   Článok 17
   Konanie
   Ak chce Komisia prijať rozhodnutie uvedené v článku 16 ods. 1, najprv písomne notifikuje držiteľa osvedčenia, pričom stanoví lehotu, v rámci ktorej môže držiteľ osvedčenia predložiť Komisii písomné pripomienky.
   Komisia nie je povinná zohľadniť písomné pripomienky doručené po uplynutí uvedenej lehoty.
   Článok 18
   Komplementárnosť konaní
   Na účely začatia a vedenia konania pri nedodržaní ustanovení Komisia a agentúra zohľadnia:

               (a)

               akékoľvek konania pri nedodržaní ustanovení, ktoré už začal alebo ukončil členský štát alebo tretia krajina proti tomu istému držiteľovi osvedčenia a na základe tých istých právnych dôvodov a tých istých skutočností, a

               (b)

               akékoľvek konanie, ktoré začala agentúra podľa nariadenia (ES) č. 216/2008 proti tomu istému držiteľovi osvedčenia a na základe tých istých právnych dôvodov a tých istých skutočností s cieľom zmeniť a doplniť, obmedziť, pozastaviť alebo zrušiť príslušné osvedčenie.

      ODDIEL 5

   Článok 19
   Vymáhanie pokút a penále
   Komisia pristúpi k vymáhaniu pokút a penále vystavením príkazu na vymáhanie a vydaním oznámenia o dlhu určených príslušnému držiteľovi osvedčenia v súlade s nariadením (ES, Euratom) č. 1605/2002 (4) a nariadením Komisie (ES, Euratom) č. 2342/2002 (5).
   KAPITOLA III

      PRÍSTUP K SPISU, PRÁVNE ZASTÚPENIE, DÔVERNOSŤ INFORMÁCIÍ A DOČASNÉ USTANOVENIA

      ODDIEL 1

         Právo na obhajobu

   Článok 20
   Prístup k spisu
   1.   Po oznámení podľa článku 4 má držiteľ osvedčenia právo na prístup, na vlastnú žiadosť, k dokumentom a ďalším materiálom zhromaždeným Komisiou a agentúrou, ktoré slúžia ako dôkazy údajného porušenia.
   2.   Dokumenty získané prostredníctvom prístupu k spisu sa používajú iba na účely súdneho alebo administratívneho konania na uplatnenie tohto nariadenia.
   Článok 21
   Právne zastúpenie
   Držiteľ osvedčenia má právo na právne zastúpenie počas konania pri nedodržaní ustanovení.
   Článok 22
   Dôvernosť informácií, služobné tajomstvo a právo odoprieť výpoveď
   1.   Bez toho, aby bola dotknutá výmena a využívanie informácií stanovených v článku 5 ods. 3 a článku 11 ods. 1, sa v rámci konania pri nedodržaní ustanovení dodržiava zásada dôvernosti informácií a služobného tajomstva.
   Komisia, agentúra a vnútroštátne letecké úrady, ak boli zapojené do vyšetrovania podľa článku 5 ods. 3 a článku 11 ods. 1, ich úradníci a ďalšie osoby pracujúce pod ich dohľadom nezverejnia informácie, ktoré získali alebo si vymenili podľa tohto nariadenia a na ktoré sa vzťahuje povinnosť zachovať dôvernosť informácií a služobné tajomstvo.
   2.   Bez toho, aby bolo dotknuté právo na prístup k spisu, držiteľ osvedčenia nemá prístup k obchodným tajomstvám, dôverným informáciám alebo interným dokumentom Komisie alebo agentúry.
   3.   Každá osoba, ktorá predloží pripomienky alebo informácie podľa tohto nariadenia, jasne určí materiál, ktorý sa má považovať za dôverný, pričom uvedie dôvody, a poskytne osobitnú verziu, ktorá neobsahuje dôverné informácie, do dátumu stanoveného Komisiou alebo agentúrou. Ak takéto určenie chýba, Komisia môže predpokladať, že predložené pripomienky alebo informácie neobsahujú dôverné informácie.
   4.   Držitelia osvedčení majú právo odoprieť výpoveď v prípadoch, keď by boli donútení poskytnúť odpovede, ktoré by mohli obsahovať priznanie porušenia z ich strany.

      ODDIEL 2

         Dočasné ustanovenia

   Článok 23
   Uplatňovanie lehôt
   1.   Lehoty stanovené v tomto nariadení začínajú plynúť odo dňa nasledujúceho po prijatí oznámenia alebo po jeho osobnom doručení.
   Ak sa od držiteľa osvedčenia vyžaduje, aby podal pripomienky alebo informácie v rámci lehoty, je postačujúce, aby podanie bolo zaslané doporučene pred uplynutím lehoty.
   2.   Ak uplynutie lehoty pripadá na sobotu, nedeľu alebo deň pracovného pokoja, táto lehota sa predlžuje až do konca nasledujúceho pracovného dňa.
   3.   Pri stanovovaní lehôt uvedených v tomto nariadení Komisia a prípadne agentúra zohľadnia čas potrebný na prípravu podania, ako aj naliehavosť prípadu.
   4.   V prípade potreby a na základe odôvodnenej žiadosti predloženej pred uplynutím pôvodnej lehoty sa lehoty môžu predĺžiť.
   Článok 24
   Premlčacie lehoty na uloženie pokút a penále
   1.   Právo Komisie prijať rozhodnutie o uložení pokút a penále podľa článku 13 zaniká po piatich rokoch.
   V prípade penále stanoveného v článku 16 právo Komisie prijať rozhodnutie o uložení takéhoto penále zaniká po troch rokoch.
   Lehota začína plynúť dňom, kedy došlo k porušeniu. V prípade pokračujúceho alebo opakovaného porušovania však lehota začína plynúť dňom ukončenia porušovania.
   2.   Akékoľvek opatrenie prijaté Komisiou alebo agentúrou na účely vyšetrovania alebo konania pri nedodržaní ustanovení vedie k prerušeniu premlčacích lehôt stanovených v odseku 1. Premlčacia lehota sa prerušuje s účinnosťou odo dňa oznámenia opatrenia držiteľovi osvedčenia.
   3.   Po každom prerušení začne premlčacia lehota plynúť odznovu. Premlčacia lehota však nepresiahne lehotu rovnú dvojnásobku počiatočnej premlčacej lehoty, s výnimkou, keď sa premlčanie pozastavuje podľa odseku 4. V takom prípade sa premlčacia lehota predlžuje o čas pozastavenia premlčacej lehoty.
   4.   Premlčacia lehota na uloženie penále sa pozastavuje na obdobie, počas ktorého je rozhodnutie Komisie predmetom konania na Súdnom dvore Európskej Únie.
   Článok 25
   Premlčacie lehoty na výber pokút a penále
   1.   Právo začať konanie vo veci vymáhania zaniká jeden rok po nadobudnutí právoplatnosti rozhodnutia podľa článku 13 alebo 16.
   2.   Premlčacia lehota na vymáhanie pokút a penále sa prerušuje, ak Komisia alebo členský štát, ktorý koná na žiadosť Komisie, urobí akýkoľvek úkon, ktorého cieľom je vymôcť platbu pokút alebo penále.
   3.   Po každom prerušení začne premlčacia lehota plynúť odznovu.
   4.   Premlčacia lehota na vymáhanie pokút a penále sa pozastavuje:

               (a)

               počas lehoty na zaplatenie;

               (b)

               počas pozastavenia vymáhania platby podľa rozhodnutia Súdneho dvora Európskej Únie.

         KAPITOLA IV

      ZÁVEREČNÉ USTANOVENIA

   Článok 26
   Uplatňovanie
   V prípade porušenia, ku ktorému došlo pred nadobudnutím účinnosti tohto nariadenia, sa toto nariadenie vzťahuje na časť porušenia, ku ktorému došlo po uvedenom dátume.
   Článok 27
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. júla 2012

            Za Komisiu

            predseda

         José Manuel BARROSO

      (1)  Ú. v. EÚ L 79, 13.3.2008, s. 1.

      (2)  Ú. v. EÚ L 295, 12.11.2010, s. 35.

      (3)  Ú. v. EÚ L 167, 4.7.2003, s. 23.

      (4)  Ú. v. ES L 248, 16.9.2002, s. 1.

      (5)  Ú. v. ES L 357, 31.12.2002, s. 1.


title: Vykonávacie nariadenie Komisie (EÚ) č. 1205/2014 zo  7. novembra 2014 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               8.11.2014

               SK

               Úradný vestník Európskej únie

               L 325/11

         VYKONÁVACIE NARIADENIE KOMISIE (EÚ) č. 1205/2014
   zo 7. novembra 2014,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. novembra 2014

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  AL

                  66,6

                  MA

                  83,4

                  MK

                  65,0

                  ZZ

                  71,7

                  0707 00 05

                  AL

                  79,4

                  JO

                  194,1

                  MK

                  74,3

                  TR

                  126,7

                  ZZ

                  118,6

                  0709 93 10

                  MA

                  61,1

                  TR

                  136,9

                  ZZ

                  99,0

                  0805 20 10

                  MA

                  125,8

                  TR

                  61,9

                  ZZ

                  93,9

                  0805 20 30, 0805 20 50, 0805 20 70, 0805 20 90

                  MK

                  74,3

                  TR

                  65,8

                  ZZ

                  70,1

                  0805 50 10

                  AR

                  78,7

                  MA

                  52,7

                  TR

                  91,2

                  ZZ

                  74,2

                  0806 10 10

                  BR

                  277,0

                  LB

                  284,9

                  PE

                  229,1

                  TR

                  146,8

                  US

                  303,6

                  ZA

                  133,6

                  ZZ

                  229,2

                  0808 10 80

                  AR

                  153,3

                  BA

                  46,1

                  BR

                  53,5

                  CA

                  136,0

                  CL

                  92,0

                  CN

                  68,5

                  NZ

                  141,9

                  US

                  193,3

                  ZA

                  164,7

                  ZZ

                  116,6

                  0808 30 90

                  CN

                  85,5

                  ZA

                  57,4

                  ZZ

                  71,5

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7). Kód „ZZ“ znamená „iného pôvodu“.